Predkladacia správa

Návrh bol vypracovaný na základe úlohy D.1 uznesenia vlády SR č. 1063 zo 7. 11. 2001, ktorou vláda uložila ministrovi životného prostredia v spolupráci s ministrom vnútra, ministerkou financií, ministrom práce, sociálnych vecí a rodiny, ministrom hospodárstva, ministrom pôdohospodárstva, ministrom výstavby a regionálneho rozvoja, ministrom dopravy, pôšt a telekomunikácií, ministrom kultúry, ministrom zdravotníctva, ministrom obrany, predsedom Úradu geodézie, kartografie a katastra SR a predsedom Štatistického úradu SR zabezpečiť aktualizáciu Národného akčného plánu rozvoja osídlenia a bývania v SR do 30. 6. 2002. 
	Základným cieľom predloženého materiálu je aktualizovať národný akčný plán, ktorého opatrenia smerujú k realizácii cieľov “primerané bývanie pre všetkých” a “trvalo udržateľný rozvoj ľudských sídiel”. Tieto ciele boli formulované v roku 1996 na konferencii OSN o ľudských sídlach a integrované do Agendy Habitat (Ciele a princípy, záväzky a globálny akčný plán). Účastnícke štáty vrátane Slovenskej republiky sa zaviazali realizovať Agendu Habitat prostredníctvom národných, regionálnych a miestnych akčných plánov alebo iných koncepcií a programov. Pre konferenciu bola vypracovaná Národná správa o rozvoji osídlenia a bývania v SR, ktorej súčasťou bol aj Národný akčný plán (NAP).
Po piatich rokoch (v júni 2001 v New Yorku) sa konalo mimoriadne zasadnutie Valného zhromaždenia OSN Habitat Istanbul+5, ktorého úlohou bolo získať celkový prehľad a vyhodnotiť implementáciu Agendy Habitat za päť rokov od konania Istanbulskej konferencie. V záverečnej Deklarácii členské štáty znovu potvrdili záväzky, ku ktorým sa zaviazali v Istanbule, privítali dosiahnutý pokrok v implementácii Agendy Habitat s uvedomením si nedostatkov a prekážok, a zaviazali sa podniknúť ďalšie akcie (okrem iného aj pravidelne posudzovať ďalšiu implementáciu Agendy Habitat, vyhodnocovať pokrok a zvažovať nové iniciatívy). Ďalšie vyhodnotenie implementácie Agendy Habitat sa predpokladá v roku 2006.
	Vláda Slovenskej republiky v novembri 2001 (svojím uznesením č. 1063) znovu potvrdila záväzky prijaté v rámci globálneho akčného plánu (Agendy Habitat) pre rozvoj osídlenia a bývania ako aj nové záväzky vyplývajúce z deklarácie prijatej na mimoriadnom zasadnutí Valného zhromaždenia OSN v New Yorku a uložila aktualizovať NAP z roku 1996. Pre aktualizáciu NAP a podporu implementácie Agendy Habitat v SR bol rozhodnutím ministra životného prostredia SR zriadený Národný výbor Habitat. Kontrola plnenia opatrení aktualizovaného NAP sa uskutoční v roku 2006 vo väzbe na vyhodnotenie v rámci OSN.
	Materiál obsahuje okrem návrhu uznesenia vlády a predkladacej správy návrh aktualizácie Národného akčného plánu rozvoja osídlenia a bývania v SR, vyhodnotenie pripomienkového konania a návrh komuniké. Návrh aktualizácie vypracovali členovia Národného výboru Habitat, ktorých navrhli jednotlivé ministerstvá a ústredné orgány štátnej správy, samosprávy a súkromného sektora v zmysle princípov vyžadovaných OSN (UN-Habitat Program pre ľudské sídla) pri príprave dokumentov na svetovej a národnej úrovni. 
	Úlohou materiálu je doplniť činnosti a ciele, ktoré premietajú medzinárodné záväzky a požiadavky do národných a iniciovať potrebné opatrenia. Cieľom je integrácia jednotlivých programov a opatrení, ktoré prispievajú k zabezpečeniu primeraného bývania pre všetkých a trvalo udržateľného rozvoja ľudských sídiel. V konečnom dôsledku to znamená posilnenie účinkov jednotlivých opatrení a úsporu verejných výdavkov. 
	Materiál bol predložený na medzirezortné pripomienkové konanie. Boli oslovené aj samosprávne kraje a organizácie obcí. V prerokovaní vyjadrili svoje pripomienky aj niektoré ďalšie subjekty. Všetky relevantné pripomienky boli akceptovaná. Neakceptované pripomienky mali charakter odporúčaní.

Doložka finančných, ekonomických a environmentálnych vplyvov a vplyvov na zamestnanosť
	
	Vzhľadom na koncepčný charakter materiálu nebola vypracovaná doložka finančných, ekonomických a environmentálnych vplyvov a vplyvov na zamestnanosť. 
	Materiál nemá priamy finančný, ekonomický a environmentálny vplyv ani vplyv na zamestnanosť. Medzi základné ciele rozvoja osídlenia a bývania patrí aj podpora rozvoja ekonomickej základne a ochrana a tvorba životného prostredia. Jednotlivé opatrenia vychádzajú z prijatých medzinárodných a národných dokumentov a odrážajú plány a možnosti rezortov. Ich vplyv nie je možné jednoznačne vyčísliť. Každopádne však usilujú o pozitívny vplyv na uvedené zložky.